La Facultat de Ciències Socials de la UV celebra 25 anys

## La Facultat de Ciències Socials de la UV celebra 25 anys

La Facultat de Ciències Socials de la Universitat de València ha celebrat aquest divendres l’acte central que commemora el 25 aniversari de la seua fundació. Un acte, en el que a més de fer un recorregut històric del centre, han inaugurat un mural al vestíbul de la Facultat.

L’acte commemoratiu ha començat amb la inauguració del mural de la il·lustradora valenciana, Ana Penyas.  En ell, la rectora de la Universitat de València, Mavi Mestre ha destacat que “és fonamental reivindicar la inclusió, l'atenció a les persones, els drets socials, el treball digne, les cures, l'Horta, la protecció del medi ambient i els valors que la Universitat de València sempre té presents i que la Facultat de Ciències Socials defensa i representa”.

La Rectora ha estat acompanyada de la degana de la Facultat, Elena Mut i de la vicerectora de Cultura i Societat, Ester Alba.  

La vicerectora, en la seua intervenció, ha destacat que “l’objectiu del mural és repatrimonialitzar els espais universitaris, dotant els edificis de vida creativa i artística, perquè siguen part integral de com habitem la nostra Universitat. A més, es busca enriquir aquests espais amb l'art i tot el que aquest aporta a la comunitat universitària." A més, sobre l’artista ha recordat que “té una manera de crear molt singular, centrant-se en el paper de les dones en la construcció de les ciutats contemporànies, documentant la memòria i les històries de persones vulnerables."

Per la seua part, la degana ha volgut agrair, tant als professors i investigadors, com al personal d’administració i serveis, la seua tasca al llarg d’aquests anys, la qual ha sigut clau per a situar el centre com un dels més nombrosos de la Universitat.

També ha volgut convidar  “a 'valorar el passat' i també a 'projectar-nos cap al futur'. Vivim en un temps de canvis que ens desafien a replantejar-nos la nostra tasca. Hem de continuar innovant i contribuint amb solucions als problemes que enfronta la societat, com a mostra la 'implicació de la facultat en multitud d'iniciatives per la DANA'”.

A continuació ha tingut lloc l’acte institucional en el que també han participat Ignasi Lerma, i Ernest Garcia, antics degans de la Facultat.

Lerma ha recordat com es va presentar la proposta de creació de la Facultat l'any 1997. “La creació de la Facultat va suposar la finalització del procés d'integració de les antigues escoles en la nostra Facultat, un procés que va ser un èxit”. Un procés que ha volgut definir en dos adjectius: “intens” i “inclusiu”.

Garcia, primer degà de la Facultat, ha destacat la importància de dedicar un centre a l’estudi, “no sols d’allò social, que sempre ha sigut objecte d’estudi a la universitat, sinó també al treball, a l’educació, als processos i institucions que transformen la societat, i, sense oblidar-se de la tasca de compromís social”.

Durant l’acte central de celebració, Jordi Garcés, antic director de l’Escola Universitària de Treball Social i el professor catedràtic amb més antiguitat en actiu en la Facultat de Ciències Socials i promotor de la mateixa fa 25 anys, ha impartit la conferència ‘Les cures interdisciplinàries sòcio-tècniques de llarga durada’. Garcés ha fet una reflexió de com les perspectives interdisciplinàries i sociotècniques poden contribuir en la investigació de les Ciències Socials en general i en particular a un tema de màxima actualitat en l'àmbit de les Polítiques públiques, com és l'atenció integrada de llarga durada. El catedràtic ha apuntat que “com a resultat de la globalització i el desenvolupament tecnològic, sorgeixen problemes de governança d´alta complexitat que només poden ser afrontats si hi ha una estreta col·laboració interdisciplinària entre les ciències social i sanitàries en les polítiques socials públiques”. Garcés ha afegit, en aquest sentit, que “de fet l´atenció social i sanitària és un vertader repte per a la sostenibilitat de les ciències socials i de les polítiques de la Unió Europea”.

L’acte ha finalitzat amb una interpretació musical i un vi d’honor de germanor a l’exterior de la Facultat.

**La Facultat de Ciències Socials**

La Facultat de Ciències Socials, com a centre universitari i per les característiques de les titulacions que imparteix de forma específica, es caracteritza per ser un espai on es promou la reflexió i esperit crític. El centre ha experimentat des dels seus inicis un notable creixement de l’activitat i oferta acadèmica amb estudis de grau i postgrau.

La facultat és la cinquena més gran de la Universitat de València en nombre d’estudiants, ja que supera els 2.800 alumnes (2.300 de grau), segons les dades de l’últim informe de gestió. A més, les dones matriculades en les seues titulacions representen el 74% de l’alumnat.

En la historia del centre destaquen dos dates. D’una banda, el 1999, data de creació de la Facultat de Ciències Socials. La facultat es crea amb tres àrees de coneixement: Treball Social i Serveis Socials; Relacions Laborals i Recursos Humans; i Sociologia, les tres àrees que continuen vigents a dia de hui. D’altra banda, la segona data a destacar és el 2010, any en què la facultat  estrena edifici propi en el Campus dels Tarongers i on continua ubicada en l’actualitat.

Galeria d'imatges 

### La Facultat de Ciències Socials de la UV celebra 25 anys

Arxivat en:
Actes institucionals
, Facultat de Ciències Socials

## Altres Notícies

La UV reconeix quatre dècades de lideratge compartit

La UV commemora el 50è aniversari de la Facultat de Farmàcia i Ciències de l’Alimentació

Lliurament dels premis a les 100 millors notes de les PAU i NAU

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar